
Každoročne pri príležitosti Svetového dňa cestovného ruchu, ktorý pripadá na 27. septembra, organizuje naše múzeum v spolupráci s OOCR Región GRON oslavy tohto dňa. Tento rok pripravíme rôznorodý program na deň 28. septembra. Myšlienka pripomínania si tohto dňa spočíva v upriamovaní pozornosti na význam cestovného ruchu v globálnom ponímaní a pre lokálne spoločenstvo. 
Pre školské skupiny budú pripravené prehliadky stálych expozícií a aktuálnych výstav Meštianska kultúra fajčenia tabaku a fotovýstava Eriky Kopernickej Nová Baňa. Určite zaujme i interaktívno-zážitkové podujatie Po stopách novobanských bosoriek, kde sa nezvyčajne prepojí minulosť so súčasnosťou. Postupným absolvovaním kľúčových siedmych skúšok sa preverí šikovnosť, schopnosti, intuícia, tímová spolupráca, odvaha i charakter, aby sa nakoniec spoločne dospelo k prekvapivému záveru. Okrem netradičného pohľadu do minulosti je hlavným poslaním podujatia utuženie kolektívu, posilnenie empatie a nastolenie otázky kolektívnej viny a sily verejnej mienky v minulosti i v súčasnosti. Spolu s neopakovateľným zážitkom, novými informáciami a nefalšovanými emóciami si každý odnesie jedinečný suvenír s posolstvom. 
OOCR Región GRON pripraví pre deti podujatie Regionálni pátrači. Ide o špeciálne hľadanie, kde deti pomocou indícií postupne zistia o ktorý hrad, pamiatku alebo turistické miesto v regióne ide. Rozmiestnené fotografie jednotlivých pamiatok a miest spolu s krátkymi textami  napomôžu k získaniu indícií, po ktorých správne priradia, o ktoré miesto sa v príbehu jedná.
Na podujatí Svetový deň cestovného nebude chýbať tvorivá dielňa Jesenný škriatok. Bude sa jednať o tematicky vytvorenú postavičku roztomilého škriatka z recyklovaných a dostupných prírodných materiálov. Výsledkom bude roztomilá dekorácia pre malých i veľkých.
Záverečnou hudobnou bodkou tohtoročného podujatia Svetový deň cestovného ruchu bude koncert Mgr. art. Adriany Kráľovej, ktorá nám večer spríjemní akordeónovým koncertom. 


